Yhdessä yrityksessä lomautettiin, seuraavassa käytiin yt-neuvotteluita ja kolmannella oli verovelkaa. Päijät-Hämeen poliisilaitoksen vanhempi konstaapeli Pekka Airamon kirjoitti kirjeen, jossa luki, että systeemissä täytyy olla jotakin vikaa.

Vesijärven Ankkuri on moniammatillinen työryhmä, jonka tavoitteena on auttaa syrjäytyneitä ja syrjäytymisuhan alla olevia nuoria. Auttaminen ei kuitenkaan ole aina niin helppoa. Esimerkiksi Ankkurissa työskentelevä vanhempi konstaapeli Pekka Airamo yritti auttaa tänä keväänä syrjätyneitä nuoria patistamalla heidät työkokeiluun.

Kolmelle nuorelle saatiin työpaikka, ja heille maksettiin reilut 600 euroa kuussa tukea. Viranomainen ilmoitti, ettei tällainen järjestely käy päinsä.

- Ensimmäinen yritys oli rakennusalan yritys, joka oli lomauttanut kirvesmiehiä muualla Suomessa. Tämä poika ei edes tehnyt kirvesmiehen hommia, kertoo Airamo.

- Toinen työpaikka oli perinteinen teollisuuslaitos. Nuori saatiin töihin ja hänestä oli pelkkää hyvää sanottavaa. Paikka tyrmättiin, sillä yrityksellä oli verovelkaa 1990-luvun lamasta.

- Kolmas paikka oli autoalan yritys, jolla oli yt-neuvottelut alkamassa. Työkokeilu torpattiin.

Poliisi kirjoitti kirjeen presidentille

Vanhempi konstaapeli Airamo sai tarpeekseen ja ilmaisi huolensa kirjeellä tasavallan presidentti Sauli Niinistölle, joka on ottanut kantaa syrjäytymiseen jo ennen presidenttikauttaan.

- Tässä täytyy olla jotakin vikaa. Rakenteet estävät nuoren kiinnittymisen yhteiskuntaan.

Muutaman kuukauden jälkeen Airamo sai presidentin kansliasta kuittauksen, että kirje on vastaanotettu. Muuta vastausta Airamo ei ole saanut.

Airamo kertoi huolensa orimattilalaiselle kansanedustaja Kalle Jokiselle (kok.), joka lupautui viemään asiaa eteenpäin.

- Ongelma on siinä, että valiokuntaan kutsutaan kuultavaksi niitä, jotka eivät tee työtä kentällä. Oikeat pulmat eivät välity päättäjille.

"Mitä kaikkea yhteiskunnnassa pysyminen vaatii: kännykkää, puheaikaa, nettiliittymiä..."

Jos asioita katsotaan jatkossakin vain aikuisten näkökulmasta, niin kohta ollaan syvässä suossa, sanoo Pekka Airamo.

- Syrjäytyminen ei näy vain taloudellisesti huonona asemana, vaan harrastuksetkin ovat elitistisiä ja yksinhuoltajan varattomuus näkyy heti. Täytyy muistaa, mitä kaikkea yhteiskunnassa mukana pysyminen vaatii: se vaatii kännykkää, puheaikaa, nettiliittymiä ja kaikki nämä maksavat. Tässä käy niin, että tänne tulee jälleen luokkayhteiskunta ja se ei ole kenenkään etu.

Nuorilla on erilaisia elämänvaiheita ja ongelmia, kertoo Vesijärven Ankkurin Airamo. Yksi ei pääse kouluun, toinen käyttää päihteitä ja kolmannella on sukset ristissä perheen kanssa.

- Perusopetus on Suomessa todella laadukasta. Opetukseen voisi lisätä näitä yhteiskunnallisia asioita, jotka vaikuttavat kuitenkin hyvin paljon nuorenkin elämään.

Ankkuri luo nuoriin positiivisuutta ja tarjoaa kuuntelevan korvan. Naiseksi tai mieheksi kasvaminen ei ole helppoa, toteaa Airamo.

- Tässä aikuisten suorituskeskeisessä maailmassa tuppaa unohtumaan se, että pitää kuunnella, mikä on hätänä.